Kronborg

Kronborg es un castello e fortalessa in le urbe danese Elsinor (danese: Helsingør). Le castello es un del plus importante castellos del renascentia in Europa del Nord e deveniva in 2000 parte del lista del Patrimonio Mundial del UNESCO como un de solmente tres monumentos in Danmark.

Kronborg es situate sur le puncta le plus distante del grande insula danese Selandia, ubi le stricto inter Danmark e Svedia, Øresund, es le plus stricte, e ubi Danmark assi controlava le entrata al Mar Baltic via Øresund e requireva que on pagava doana pro passar.

Kronborg es mundialmente famose como le castello de Hamlet per William Shakespeare. In le casamatas sub le castello es placiate un statua de Holger Danske (Holger le Danese), un figura fabulose e heroe national de Danmark, dicite a dormir con su scuto e spada usque Danmark es in periculo; alora ille se eveliara pro defender le pais.

Le historia de Kronborg pote esser traciate al fortalessa Krogen, erigite per le rege Erik de Pommerania in le 1420s. 1574-1585 rege Frederik II reconstrueva le castello medieval a in un castello de renascentia. Grande partes del castello esseva destruite in un incendio in 1629, ma rege Christian IV - considerate le grande constructor de Danmark - lo reerigeva. In 1658 un armea svedese conquireva Kronborg e prendeva un grande parte del arte e del interior. In 1785 Kronborg cessava esser residentia regal e deveniva un caserna. Le militar abandonava le castello in 1923, e illo aperiva pro le publico in 1938.

Ligamines
 UNESCO: Le Castello Kronborg

Categoria:Danmark
Categoria:Patrimonio Mundial in Danmark